বিশ্বকাপের যোগ্যতা অর্জন পর্বে গুয়ামের বিরুদ্ধে গোলটাই কি আপনার কেরিয়ারের সেরা গোল?
রবিন: গুয়ামের বিরুদ্ধে গোলটা আমার ফুটবল কেরিয়ারের ‘স্পেশ্যাল ওয়ান’। আর জাতীয় দলের হয়ে গোলটা করেছি বলে এর গুরুত্বটাই আলাদা। 
গুয়ামের বিরুদ্ধে বিশ্বমানের গোল ছাড়াও কীভাবে বিশ্লেষণ করবেন নিজের পারফরম্যান্স?
রবিন: আমার সমালোচকরাই মনে হয় সেরা ব্যাখ্যাটা দিতে পারবেন এ ব্যাপারে। তবে দারুণ গোল করেছি বলে উচ্ছ্বসিত হওয়ার কোনও কারণ নেই। স্ট্রাইকার হিসেবে আমার কাজই হচ্ছে গোল করা। 
আইএসএলে আপনি দিল্লি ডায়নামোজ এফসি-র অন্যতম প্রধান ফুটবলার। অথচ কোচ রবার্তো কার্লোস আতলেতিকো দে কলকাতার বিরুদ্ধে ম্যাচের আগে প্রকাশ্যেই আপনার পারফরম্যান্সের সমালোচনা করেছিলেন। গুয়ামের বিরুদ্ধে গোল কি সেই সমালোচনারই জবাব?
রবিন: এই প্রশ্নের কোনও উত্তর আমি দেব না।
  
গত দু’বছরে নিজেকে অনেকটাই বদলে ফেলেছেন এখন অনেক বেশি পরিণত দেখাচ্ছে গুয়ামের বিরুদ্ধে। কীভাবে সম্ভব হল এটা?
রবিন: জীবনে প্রচুর ভুল যেমন করেছি, তার থেকে শিক্ষাও নিয়েছি। এটাই আমাকে বদলে দিয়েছে। পাশাপাশি কোচ, সতীর্থ এবং ঘনিষ্ঠরাও দারুণভাবে আমাকে সাহায্য করেছে নিজেকে বদলে ফেলতে।  
বিশ্বকাপের যোগ্যতা অর্জন পর্বে ভারতীয় দলের ব্যর্থতার কারণ কী?
রবিন: সঠিক পরিকল্পনা না থাকলে কখনও লক্ষ্যে পৌঁছনো যায় না।
কোনও পরিকল্পনা ছাড়াই ভারত তাহলে রাশিয়া বিশ্বকাপে খেলার স্বপ্ন দেখছিল? ফুটবলার হিসেবে আপনার নিশ্চয়ই এখন মনে হচ্ছে যে, ঠিক মতো প্রস্তুতি নিলে বিশ্বকাপের যোগ্যতা অর্জন পর্বে ভারতের পারফরম্যান্স এত খারাপ হতো না?
রবিন: ফুটবলার হিসেবে জাতীয় কোচ এবং সর্বভারতীয় ফুটবল ফেডারেশনের নির্দেশ পালন করতে আমি বাধ্য। তবে প্রস্তুতি শিবির তিন দিন না এক মাসের হওয়া উচিত ছিল, সেটা আমার পক্ষে বিচার করা সম্ভব নয়। 
জাতীয় দলে স্টিভেন কনস্ট্যান্টাইনের কোচিংয়ে খেলার অভিজ্ঞতা...
রবিন: স্টিভেন একজন অসাধারণ মানুষ। উনি কোচিংটা শুধু মাঠের মধ্যেই সীমাবদ্ধ রাখেন না, সর্বক্ষণ ফুটবলারদের উজ্জীবিত করে যান।
ম্যাচের আগে আপনি কীভাবে নিজেকে উদ্বুদ্ধ করেন?
রবিন: নেতিবাচক কোনও ভাবনা-চিন্তা  করি না। আর টেনশন যাতে না হয় তার জন্য প্রচুর গান শুনি।

কনস্ট্যান্টাইন ও সুনীলের সঙ্গে রবিন।
 এবার একটু অতীতে ফেরা যাক। পেশাদার ফুটবলার হিসেবে আপনার কেরিয়ার শুরু হয়েছিল ইস্টবেঙ্গল। কেমন ছিল সেই অভিজ্ঞতা?
রবিন: ইস্টবেঙ্গলে খেলার সুযোগ পাওয়াটাই ছিল আমার কাছে গর্বের। প্রচুর স্মরণীয় মুহূর্ত আছে লাল-হলুদে খেলার সময়। ইস্টবেঙ্গলে তিন বছরের কেরিয়ারে বেশ কিছু অসাধারণ গোলও করেছি।
তাহলে ইস্টবেঙ্গল ছেড়ে বেঙ্গালুরু এফসি-তে গেলেন কেন?
রবিন: এই প্রশ্নেরও উত্তর আমি দেব না।
 ভবিষ্যতে কি কলকাতা ময়দানে আবার আপনাকে দেখা যেতে পারে?
রবিন: পেশাদার ফুটবলার হিসেবে এই মুহূর্তে যে কাজটা করছি, তাতেই মনঃসংযোগ করতে চাই। অন্য কিছু নিয়ে ভাবছি না। তবে ভবিষ্যতে যদি কলকাতায় খেলার সুযোগ পাই, অবশ্যই ফিরব।

গুরপ্রীত সিংহ সাঁধু নরওয়ের ক্লাবে খেলছেন। আপনার কোনও পরিকল্পনা নেই বিদেশের ক্লাবে খেলার?
রবিন: বিদেশের কোনও ক্লাবে খেলাটা আমার স্বপ্ন। কিন্তু সেটা এখনও বাস্তবায়িত হয়নি। তবে আমি হাল ছাড়ছি না। একদিন না একদিন আমি বিদেশের কোনও ক্লাবে খেলবই।
আপনার আদর্শ ফুটবলার কে?
রবিন: একাধিক নাম আছে এই তালিকায়। তবে প্রথম পছন্দ অবশ্যই ডেভিড বেকহ্যাম। তারপর ক্রিশ্চিয়ানো রোনাল্ডো এবং করিম বেঞ্জেমা। 
ফুটবলার হিসেবে কী কী স্বপ্ন এখনও অধরা আপনার?
রবিন: জাতীয় দল এবং ক্লাবের হয়ে প্রচুর গোল করে যেতে চাই। আর স্বপ্ন দেখি জাতীয় দলের অধিনায়ক হওয়ার।